ADVANCผงาดติดอันดับโลก
นิตยสารฟอร์บส์ จัดแอดวานซ์ อินโฟร์ เซอร์วิส ติดอันดับบริษัทชั้นนำของโลก INTUCH ยิ้ม บริษัทลูกผลงานดี รอ ADVANC ปรับเพิ่มเป้ารายได้ปีนี้
17 พ.ค. 2555

นิตยสารฟอร์บส์ จัดแอดวานซ์ อินโฟร์ เซอร์วิส ติดอันดับบริษัทชั้นนำของโลก INTUCH ยิ้ม บริษัทลูกผลงานดี รอ ADVANC ปรับเพิ่มเป้ารายได้ปีนี้ 
ฟอร์บส์ (Forbes) นิตยสารชั้นนำด้านธุรกิจและการลงทุนที่มีกลุ่มผู้อ่านเป็นนักธุรกิจทั้งในสหรัฐ ยุโรป และเอเชีย ได้จัดอันดับบริษัทจดทะเบียนรายใหญ่ระดับโลก จำนวน 2,000 บริษัท โดยใช้เกณฑ์การพิจารณาจากยอดขาย กำไร สินทรัพย์ และมูลค่าตามราคาตลาด ผลปรากฏว่าบริษัท แอดวานซ์ อินโฟร์ เซอร์วิส (ADVANC) ติดอยู่ในอันดับที่ 1,167 ของ The Global 2000 ประจำปี 2554
นายวิเชียร เมฆตระการ ประธานเจ้าหน้าที่บริหาร ADVANC เปิดเผยว่า อันดับของบริษัทดีขึ้น โดยเมื่อปี 2549 บริษัทอยู่ในอันดับที่ 1,338 ซึ่งถือเป็นผู้ให้บริการโทรศัพท์เคลื่อนที่เพียงรายเดียวของไทยที่ติดอันดับ The Global 2000 ในครั้งนี้ เป็นผลจากการที่บริษัทมีการเติบโตทางธุรกิจอย่างมั่นคง มีแบรนด์ที่เข้มแข็ง ดำเนินกลยุทธ์ทางด้านการตลาดที่เหมาะสม สามารถขยายฐานลูกค้าและรายได้ที่เพิ่มขึ้นต่อเนื่อง 
น.ส.นัฐิยา พัวพงศกร ผู้จัดการฝ่ายนักลงทุนสัมพันธ์ ADVANC เปิดเผยว่า บริษัทตั้งเป้าหมายอัตรากำไรสุทธิก่อนค่าเสื่อม (อีบิตดามาร์จิน) ของปีนี้อยู่ที่ระดับ 44% เทียบกับปีก่อนหน้าอยู่ที่ 44.8% โดยไตรมาสแรกปีนี้สามารถทำได้ 44.6% และมีกำไรสุทธิ 8,929 ล้านบาท ขยายตัวถึง 42% เมื่อเทียบกับงวดเดียวกันของปีที่ผ่านมา 
“ไม่สามารถระบุได้ว่ากำไรในไตรมาส 1 เป็นไตรมาสที่มีกำไรดีที่สุดของปีนี้ เพราะโดยปกติรายได้ในไตรมาส 2 และ 3 จะแผ่วลง และในไตรมาส 4 รายได้จะมีการฟื้นตัวก็ตาม” น.ส.นัฐิยา กล่าว
นางทมยันตี คงพูลศิลป์ ผู้อำนวยการสำนักลงทุนสัมพันธ์ บริษัท ชิน คอร์ปอเรชั่น (INTUCH) กล่าวว่า แนวโน้มผลการดำเนินงานของบริษัทจะดีขึ้น หลังจากบริษัทลูกมีผลการดำเนินงานดีขึ้น และ ADVANC มีโอกาสปรับเพิ่มประมาณการรายได้ปีนี้ที่ตั้งไว้ว่ารายได้ค่าบริการจะเติบโต 5-6% เพียงแต่ขอดูผลงานไตรมาส 2 ก่อน หลังจากไตรมาสแรกดีขึ้น 
นายเคน สตรุทเกอร์ ผู้ช่วยผู้อำนวยการนักลงทุนสัมพันธ์ บริษัท ไทยคม (THCOM) เปิดเผยว่า ปีนี้บริษัทจะกลับมามีกำไรสุทธิได้ เนื่องจากมีอัตราการเช่าช่องสัญญาณของไอพีสตาร์ 1 เพิ่มขึ้นเป็น 32-35% ในปีนี้ จากต้นปีอยู่ที่ 25% ส่วนดาวเทียมไทยคม 6 มีกำหนดยิงกลางปี 2556 และไทยคม 7 มีกำหนดยิงช่วงต้นปี 2557